কলেজ স্ট্রিটের ব্যবসায়ীদের জন্য তৈরি হয়েছিল বর্ণপরিচয়। ৮০ হাজার ফুটের এই মার্কেট কমপ্লেক্সের নির্মাণের কাজ এখনও শেষ হয়নি। সেই অসম্পূর্ণ অংশে এখন তৈরি হয়েছে মশার আবাস। ইতিমধ্যেই মার্কেটে বহু ব্যবসায়ী চলে এসেছেন। শহরে ডেঙ্গির বাড়বাড়ন্তে তাঁরা এখন মশার আতঙ্কে ভুগছেন। বর্ণপরিচয়ের আন্ডারগ্রাউন্ড বেসমেন্টে এখন জায়গায় জায়গায় জল জমে রয়েছে। এখানে ওখানে ছড়িয়ে রয়েছে নোংরা আবর্জনা। সেখানেই বাড়ছে মশার লার্ভা। পাল্লা দিয়ে বাড়ছে ব্যবসায়ীদের ডেঙ্গু-ম্যালেরিয়ার আতঙ্ক। ব্যবসায়ীদের দাবি, মার্কেটে সাফাইয়ের কাজ ঠিকঠাক হয় না। নোংরা থাকার কারণে ক্রেতার সংখ্যা দিন দিন কমছে। বর্ণপরিচয়ের ব্যবসায়ী সমিতির সভাপতি জানালেন, এই মার্কেট এখন মশার বৃন্দাবন হয়ে উঠেছে। পুরসভার লোকজন একবার এসেছিল। কিন্তু তার পর ‌যে কী হল বুঝতে পারলাম না। প্রসঙ্গত, এই মার্কেটের সাফাইয়ে দায়িত্ব কার তা নিয়ে পুরসভা ও বেসরকারি সংস্থার সঙ্গে টানাপোড়েন রয়েছে।